Lynæs Kirke
Lynæs Kirke er en sognekirke beliggende højt på kanten af et plateau midt mellem Lynæs og Hundested.
Kirkegården, som er udvidet mod nord og syd, er omgivet af en teglstensmur, som mod vest og sydvest er brudt af køreporte.
Kirken består af kor og skib med våbenhus mod syd og tårn mod nord fra 1901 samt et sakristi på sydsiden fra 1944. I 1958-1959 blev koret fordoblet i størrelse, ligesom der langs hele skibets norside blev tilføjet et sideskib med tilhørende ligkapel.
Den ældste del af bygningen er påvirket af tidens interesse for middelalderarkitektur, og tårnet er direkte inspireret af tårnene på Tveje Merløse Kirke. Alle de udvendige facader er beklædt med kløvede kampesten.
Indvendigt har kirken hvidtede vægge i skib og kor, mens sideskibets vægge har gule sten. Skibet og sideskibet er opdelt af tre rundbuede arkader. Overalt har kirken flade bræddelofter.
Kirkens oprindelige inventar fra 1901 er næsten alt sammen udskiftet, bortset fra døbefonten og altersølvet.
Det store krucifiks over det murede alterbord er fra 1944.